Cele oor Krugersdorp-verkragtings: ‘Geen steen onaangeraak’Bheki Cele, minister van polisie. (Foto: SA Polisie/Twitter) Bheki Cele, minister van polisie, het Sondagaand ses van die agt vroue ontmoet wat verkrag is tydens die verfilming van ŉ musiekvideo in West Village in Krugersdorp. Die vroue en hul families het by die Alexandra-polisiestasie met Cele vergader en ŉ beroep op die Suid-Afrikaanse Polisiediens (SAPD) gedoen om hul aanvallers in hegtenis te neem. Die verkragtingslagoffers sluit onder meer sangeresse, modelle, aanbieders en ŉ grimeerkunstenaar in. Die span, bestaande uit 12 vroue en tien mans, was Donderdag besig met die verfilming van ŉ musiekvideo toe hulle oorval is deur ŉ groep gewapende mans wat in komberse geklee was. Van die vroue is toe verkrag en die groep is beroof. Dit het tydens die ontmoeting aan die lig gekom dat van die verkragtingslagoffers so jonk as 19 jaar oud is. Cele het hulle en hul gesinne die versekering gegee dat die polisie geen steen onaangeraak sal laat in die soektog na die aanvallers nie. Cele het gesê terwyl die ondersoek na die voorval aan die gang is, gaan polisieoperasies voort om onwettige bedrywighede hok te slaan en ongedokumenteerde persone sowel as gesoekte misdadigers in die West Village-omgewing vas te trek. Minstens 84 verdagtes is reeds tydens dié multidissiplinêre optredes vasgetrek. Twee verdagtes is Vrydag doodgeskiet en ŉ derde gewond. Al die verdagtes sal na verwagting Maandag in die Krugersdorp-landdroshof verskyn. Hulle staan tereg op aanklag van oortreding van die Immigrasiewet en die besit van vermoedelik gesteelde goedere. Cele het die inhegtenisnemings verwelkom. “Die polisie is in die lug en op die grond en druk misdadigers uit, ongeag in watter gat hulle ook al skuil. Ons weet hierdie gemeenskap was uitgesproke oor misdadigers wat hul lewens hel maak en ons is besig om die gety te draai. “Ek is ook tevrede met die inligtingsessie deur die speurspanne oor die vordering om die proses van DNS-ontleding te versnel om van diegene wat in hegtenis geneem is met die verkragting van die jong vroue te verbind.” Cele het gesê hy is bemoedig deur die onvermoeide pogings van SAPD-speurders om ŉ deurbraak in hierdie saak te verseker.